b'\n_START_ARTICLE_\nSpeleobiologija\n_START_PARAGRAPH_\nSpeleobiologija je relativno mlada biolo\xc5\xa1ka disciplina, ki prou\xc4\x8duje organizme, \xc5\xbeive\xc4\x8de v podzemeljskih okoljih, jamah, vodah, ... Ponekod ji pravijo tudi biospeologija._NEWLINE_Ta veja biolo\xc5\xa1ke znanosti se je pri\xc4\x8dela v Postojnski jami, ko je leta 1831 jamski vodnik Luka \xc4\x8ce\xc4\x8d v njej na\xc5\xa1el jamskega hro\xc5\xa1\xc4\x8da drobnovratnika (Leptodirus hochenwartii). \xc5\xa0ele po odkritju te \xc5\xbeivali so naravoslovci sprejeli mnenje, da je \xc5\xbeivljenje v jamah mo\xc5\xbeno. \xc4\x8clove\xc5\xa1ka ribica je bila znana \xc5\xbee prej (be\xc5\xbeno jo omenja \xc5\xbee Valvasor v svoji Slavi Vojvodine Kranjske leta 1689), vendar je sprva niso obravnavali kot jamsko \xc5\xbeival. Ferdinand Schmidt, ki je primerek drobnovratnika opisal, je pri\xc4\x8del sistemati\xc4\x8dno iskati nove primerke v jami, pri \xc4\x8demer je odkril ve\xc4\x8d do tedaj neznanih jamskih nevreten\xc4\x8darjev. Ker je bil strokovnjak za \xc5\xbeu\xc5\xbeelke, je ne\xc5\xbeu\xc5\xbeel\xc4\x8dje najdbe poslal kolegom in kmalu so pritegnile pozornost ve\xc4\x8d uglednih prirodoslovcev, ki so pri\xc5\xa1li raziskovat Postojnsko jamo. Schmidt tako velja za pionirja te panoge biologije, Postojnska jama pa za njen rojstni kraj.'